Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 938/14/5502	Čadca, 2.7.2015
EEČ : 2-37-137-2015

U Z N E S E N I E

Trestná vec:	obvinená XXXXX 
Prečin:	Neoprávnené používanie cudzieho motorového vozidla podľa § 216 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov a iné trestné činy

Rozhodol: 	prokurátorka Okresnej prokuratúry Čadca
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Dňa 12.10.2014 okolo 13.00 h v XXXXX v miestnej časti XXXXX, sa neoprávnene zmocnila cudzieho motorového vozidla zn. HYUNDAI Sonáta, ev. č.: XXXXX, ktoré malo hodnotu 2.000,- € majiteľa XXXXX, ktoré vozidlo s jeho súhlasom v tom čase používala XXXXX, ktorá XXXXX na znamenie zastavila na ceste I/11 v obci XXXXX a na jej požiadanie ju priviezla do mesta XXXXX, miestna časť Bukov, pričom tu vozidlo zastavila, vystúpila z neho v úmysle požiadať okoloidúcu osobu o pomoc, nakoľko XXXXX z vozidla odmietla vystúpiť, pričom obvinená toho využila  a vo vozidle sa naštartovaným motorom presadla zo sedadla spolujazdca na sedadlo vodiča a následne s vozidlom, ktorého sa takto neoprávnene zmocnila, odišla v smere z centra mesta XXXXX do vzdialenosti asi 2 km, kde na miestnej nespevnenej ceste pod rodinným domom s popisným číslom 1218 nabúrala do stromu, dreveného stĺpa plota a stodoly, pričom vozidlo poškodila a spôsobila poškodenému XXXXX škodu v sume 2.000,- €, pričom toto vozidlo viedla po miestnych komunikáciách v stave vylučujúcom spôsobilosť viesť motorové vozidlá, keďže v tomto čase sa nachádzala pod vplyvom metamfetamínu, pričom uvedený stav si navodila požitím návykovej látky pervitín a taktiež pod vplyvom THC - COOH (kyseliny 9-tetrahydrokanabinolovej), ktorá sa do jej tela dostala najpravdepodobnejšie cestou fajčenia marihuany alebo hašiša. 

lebo obvinená nebola v čase činu pre nepríčetnosť trestne zodpovedná.

Odôvodnenie:
Uznesením povereného príslušníka Obvodného oddelenia PZ XXXXX pod  ČVS:ORP-XXXXX z 12.10.2014 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX, nar. XXXXX, pre prečin neoprávneného používania cudzieho motorového vozidla podľa § 216 odsek 1 Trestného zákona, na tom skutkovom základe, ako je uvedené vo výrokovej časti uznesenia.
Uznesením povereného príslušníka Obvodného oddelenia PZ XXXXX pod  XXXXX z 15.01.2015 bolo podľa §  206 odsek 5 Trestného poriadku vznesené obvinenie XXXXX, pre prečin ohrozenia pod vplyvom návykovej látky podľa § 289 odsek 1 Trestného zákona, na tom skutkovom základe, ako je uvedené vo výrokovej časti uznesenia.

Dňa 30.06.2015 poverený príslušník PZ predložil vyšetrovací spis ČVS:ORP-XXXXX s návrhom na zastavenie trestného stíhania podľa § 215 odsek 1 písm. e/ Trestného poriadku. 

Preskúmaním spisu bolo zistené, že návrh povereného príslušníka PZ je dôvodný.

Sudca pre prípravné konanie Okresného súdu XXXXX pod sp. zn. XXXXX zo dňa 09.03.2015 dal podľa § 148 odsek 2 Trestného poriadku príkaz na vyšetrenie duševného stavu obvinenej, a následne poverený príslušník PZ uznesením pod sp. zn. XXXXX zo dňa 16.03.2015 pribral do konania znalcov z odboru zdravotníctvo a farmácia - odvetvie psychiatria a to konkrétne XXXXX a XXXXX, za účelom vyšetrenia duševného stavu obvinenej.

Znalcami z odboru zdravotníctva - psychiatria bol po vyšetrení obvinenej XXXXX vypracovaný znalecký posudok, pričom znalci v závere svojho posudku uviedli, že obvinená trpí syndrómom polymorfnej závislosti s atribútmi najmä psychickej závislosti,  s bažením po účinkoch drogy, s neschopnosťou dlhodobejšej abstinencie, s opakovanými stavmi intoxikácie so psychotickými prejavmi.  V čase spáchania skutku trpela duševnou chorobou (poruchou) v pravom slova zmysle - toxickou psychotickou poruchou s paranoidne - halucinatórnym syndrómom, s emočnou a afektívnou inkontinenciou s impulzivitou v správaní, s chorobnou motiváciou. V dobe spáchania činu obvinená nemohla, vzhľadom na jej duševnú chorobu, rozpoznať protiprávnosť svojho konania pre spoločnosť a nemohla svoje konanie ovládať, jej rozpoznávacie a ovládacie schopnosti boli v dobe spáchania skutku vymiznuté. Konanie obvinenej je priamo spojené s jej duševnou chorobou. Znalci doporučujú ako ochranné opatrenie uložiť obvinenej ochranné protitoxikomanické liečenie ústavnou formou.  

Podľa § 215 odsek 1 písm. e/ Trestného poriadku, prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Vzhľadom na uvedené som preto rozhodla tak, ako je uvedené vo výrokovej časti tohto uznesenia a trestné stíhanie proti obvinenej XXXXX pre prečin neoprávneného používania cudzieho motorového vozidla podľa§ 216 odsek 1 Trestného zákona a prečin ohrozenia pod vplyvom návykovej látky podľa § 289 odsek 1 Trestného zákona som podľa § 215 odsek 1 písm. e/ Trestného zákona zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

Mgr. Janka Švaňová
prokurátorka